
Informatīvais ziņojums
[bookmark: _Hlk146033342]“Par Eiropas Savienības kohēzijas politikas ministru neformālo sanāksmi 2026. gada 14. un 15. septembrī Dublinā, Īrijā”

1. Sanāksmē izskatāmie jautājumi

Informatīvais ziņojums izstrādāts, gatavojoties 2026. gada 14. un 15. septembra Eiropas Savienības (turpmāk – ES) kohēzijas politikas ministru neformālajai sanāksmei Dublinā, ko rīko Īrija kā ES Padomes prezidējošā valsts.
Sanāksmē plānota viedokļu apmaiņa par ES kohēzijas politikas nākotnes jautājumiem: par 1) kohēzijas stiprināšanu ES konkurētspējas veicināšanai un 2) kohēzijas politikas īstenošanas iespējām un izaicinājumiem.  
1) Kohēzijas politikas loma dalībvalstu konkurētspējas, inovācijas un produktivitātes veicināšanā
Īrijas prezidentūra izplatītajā sanāksmes diskusiju dokumentā uzsver, ka kohēzijas politika arī nākamajā daudzgadu budžeta periodā būs būtisks ES instruments Eiropas konkurētspējas, ekonomiskās noturības un vienotā tirgus stiprināšanai, vienlaikus veicinot augšupejošu konverģenci un mazinot dalībvalstu (reģionu) attīstības atšķirības. Kohēzijas politika tiks īstenota, izmantojot Valsts un reģionu partnerību (turpmāk – VRP) plānus un saglabājot uz vietu balstītu pieeju, kas ļaus investīcijas pielāgot dalībvalstu (reģionu) vajadzībām, potenciālam un attīstības prioritātēm.
Īpaši nozīmīgi ir ieguldījumi inovācijās, prasmju un darbaspēka attīstībā, publiskajos pakalpojumos un rūpniecībā, lai atbalstītu zaļo, digitālo, demogrāfisko un tehnoloģisko pārkārtošanos, stiprinātu dalībvalstu (reģionu) konkurētspēju un piesaistītu investīcijas. Vienlaikus kohēzijas politika veicina  nodarbinātību un sociālo iekļaušanu, radot iedzīvotājiem iespējas dzīvot, strādāt un veidot nākotni savos reģionos.
Kopumā kohēzijas politika tiek atzīta kā būtisks instruments ES ilgtermiņa konkurētspējas, ekonomiskās noturības, sociālās kohēzijas un līdzsvarotas teritoriālās attīstības veicināšanai, nodrošinot, ka neviena dalībvalsts (reģions) netiek atstāta novārtā pārkārtošanās procesos.
Dalībvalstu diskusijām tiek izvirzīti šādi jautājumi: 
· Kā dalībvalstis var vislabāk izmantot kohēzijas politiku ilgtermiņa konkurētspējas veicināšanai, vienlaikus saglabājot tās pamatuzdevumu – mazināt reģionālās attīstības atšķirības, tostarp nākamajā plānošanas periodā? 
· Kā dalībvalstis var sasaistīt investīcijas ilgtspējīgā ekonomikas un sociālajā attīstībā un sociālās kohēzijas veicināšanā – tostarp nodarbinātības pieejamībā un atbalstā, pārkvalifikācijā, apmācībā, cilvēkresursu attīstībā un sociālajā integrācijā darba tirgū – ar investīcijām konkurētspējas stiprināšanā?


Latvijas nostāja:
Latvija uzskata, ka kohēzijas politika ir būtisks instruments ES konkurētspējas, produktivitātes un dalībvalstu (reģionu) attīstības veicināšanai. Konkurētspēja un kohēzija nav pretrunīgi mērķi, bet savstarpēji papildinoši – visas ES izaugsme ir atkarīga no tā, lai visas dalībvalstis (reģioni) varētu pilnvērtīgi izmantot vienotā tirgus, investīciju, inovāciju un tehnoloģiju iespējas. Tāpēc kohēzijas politikai jānodrošina paredzamas un ilgtermiņa investīcijas, jāveicina konkurētspēja, īpašu uzmanību pievēršot mazāk attīstīto un ģeopolitiski skarto dalībvalstu (reģionu) vajadzībām.
Latvija uzsver, ka ES austrumu pierobežas dalībvalstu konkurētspēja un investīciju piesaistes spējas jāvērtē kontekstā ar Krievijas kara Ukrainā un ģeopolitiskās nestabilitātes radīto asimetrisko ietekmi. Latvija ir vienots NUTS 2 reģions un ES ārējās robežas dalībvalsts, kas robežojas ar agresorvalstīm Krieviju un Baltkrieviju. Latvijai ir būtiski nodrošināt ieguldījumus aizsardzības jomā, jo ar austrumu pierobežu saistītie drošības, ekonomiskie un ģeopolitiskie izaicinājumi ietekmē ne tikai pašvaldības un teritorijas tiešā robežas tuvumā, bet visu Latvijas teritoriju un investīciju vidi un, ņemot vērā Latvijas lomu kā ES ārējai robežai, arī ES kopējo drošību, ekonomisko noturību un konkurētspēju. 
Karš ir negatīvi ietekmējis investīciju piesaisti Latvijā kopumā un nozaru ar augstu pievienoto vērtību attīstību, t.sk. eksportu.  Paaugstināts konvencionālā militārā uzbrukuma risks ietekmē ne tikai Austrumu pierobežas, tostarp Latgales reģiona un Alūksnes novada,  sociālekonomisko attīstību, bet arī visas valsts investīciju vidi un izaugsmes potenciālu.  Ģeopolitiskā situācija izraisījusi arī agrāko tirdzniecības, transporta un piegādes ķēžu pārstrukturēšanu un  nepieciešamību uzņēmumiem pārorientēties uz jauniem tirgiem. Vienlaikus Latvijai būtiski jāpalielina izdevumi drošībai un aizsardzībai, samazinot nacionāli pieejamos resursus produktivitātes un ekonomiskās izaugsmes investīcijām. 
Lai kohēzijas politika pilnvērtīgi veicinātu konkurētspēju, ES austrumu pierobežā vispirms jānodrošina ekonomiskajai attīstībai nepieciešamie pamatnosacījumi – drošība un noturība, tostarp, sabiedrības, kultūras un informatīvās telpas noturība, savienojamība, pieejama enerģija, kvalificēts darbaspēks, kvalitatīvi publiskie pakalpojumi, pieejama un kvalitatīva veselības aprūpe un stabila uzņēmējdarbības vide. Pierobežas teritoriju apdzīvotība, sasniedzamība un attīstība ir arī visas ES drošības un noturības jautājums. Šie priekšnosacījumi ir būtiski, lai investīcijas inovācijās un augstas pievienotās vērtības aktivitātēs sniegtu paredzēto ietekmi un palīdzētu mazināt dalībvalstu reģionālās atšķirības.
Tāpēc Latvija uzstāj, ka nākamajā ES daudzgadu budžetā dalībvalstīm, kas robežojas ar Krieviju un Baltkrieviju, jāparedz papildu ES finansējuma piešķīrums EK sākotnēji piedāvātajām nacionālajām aploksnēm. Ieguldījumi šo dalībvalstu drošībā, noturībā, konkurētspējas celšanā un attīstībā ir ieguldījumi visas ES  ārējās robežas drošībā un vienotā tirgus noturības stiprināšanā.
Latvija uzskata, ka ieguldījumi cilvēkkapitālā un nodarbinātībā jāsaista ar produktivitātes un konkurētspējas veicināšanu. Pārkvalifikācijai un prasmju attīstībai jāatbilst uzņēmumu un ekonomikas vajadzībām, īpaši digitalizācijas un tehnoloģisko pārmaiņu kontekstā. Kohēzijas politikai jāļauj elastīgi sasaistīt cilvēkkapitāla investīcijas ar tehnoloģiju, pētniecības, inovāciju, digitalizācijas, veselības aprūpes  un infrastruktūras attīstību, ņemot vērā dalībvalstu un to reģionu vajadzības.
2) Kohēzijas politikas īstenošana – iespējas, izaicinājumi un pārliecības gūšana (assurance) 
Īrijas prezidentūra diskusiju dokumentā pievērš uzmanību Eiropas Komisijas priekšlikumiem par būtiskām izmaiņām kohēzijas politikas īstenošanas modelī nākamajā daudzgadu budžeta periodā, pārejot uz stratēģiskāku, elastīgāku un uz rezultātiem balstītu pieeju. Uzsvērts, ka jaunais modelis, tostarp EK priekšlikums par vienota Eiropas fonda izveidi un VRP plānu ieviešana, var sniegt ieguvumus attiecībā uz vienkāršošanu, lielāku elastību un labāku kohēzijas politikas mērķu sasniegšanu.
Vienlaikus tiek norādīts uz būtiskiem izaicinājumiem saistībā ar pārvaldību, administratīvo kapacitāti, atbildību, uzraudzību un rezultātu pārbaudāmību. Balstoties arī uz Eiropas Revīzijas palātas atziņām un Atveseļošanas un noturības mehānisma (turpmāk – ANM) īstenošanas pieredzi, tiek uzsvērta nepieciešamība nodrošināt spēcīgus kontroles, uzraudzības un pārliecības gūšanas mehānismus ES un dalībvalstu līmenī, lai garantētu efektīvu un pārskatāmu kohēzijas finansējuma izmantošanu un taustāmus rezultātus iedzīvotājiem.
Diskusiju jautājumi:
· Kā lielāku elastību var līdzsvarot ar nepieciešamību nodrošināt prognozējamību, ilgtermiņa investīciju plānošanu un kohēzijas politikas teritoriālās dimensijas saglabāšanu? 
· Kādas atziņas var gūt no Atveseļošanas un noturības mehānisma attiecībā uz starpposma mērķiem, mērķrādītājiem, pārbaudes procesiem un uz rezultātiem balstītu finansēšanu? 
· Vai pašreizējie revīzijas, kontroles un pārliecības gūšanas mehānismi ES un valstu līmenī joprojām ir atbilstoši mērķim modelī, kurā arvien lielāks uzsvars tiek likts uz sniegumu un rezultātiem, nevis izdevumiem?

Latvijas nostāja:
Latvija uzskata, ka vispirms kohēzijas politikas sekmīgai īstenošanai un elastības nodrošināšanai nākamajā periodā nepieciešams savlaicīgi pabeigt sarunas par tiesisko regulējumu, finansējuma apmēriem, plānošanas dokumentiem un to nosacījumiem un laikus nodrošināt skaidras snieguma, maksājumu, kontroles un revīzijas prasības. 
Latvija atbalsta pietiekamu elastību kohēzijas politikas plānošanā un īstenošanā, lai dalībvalstis varētu pielāgot investīcijas mainīgām vajadzībām un reaģēt uz jauniem izaicinājumiem. Vienlaikus elastībai jābūt līdzsvarotai ar stabilu un prognozējamu tiesisko un finanšu ietvaru, kas nodrošina iespēju veikt ilgtermiņa investīcijas, pārdalīt/novirzīt finansējumu atbilstoši dalībvalstu vajadzībām konkurētspējas un drošības stiprināšanai un saglabāt daudzgadu plānošanas pieeju. Tāpat būtiski ir izvairīties no nepamatota administratīvā sloga pieauguma dalībvalstīm plānošanas,  īstenošanas un uzraudzības procesā.
Elastība nedrīkst vājināt kohēzijas politikas stratēģisko un teritoriālo dimensiju. Jāsaglabā uz vietu balstīta pieeja un dalībvalstu un reģionu iespējas pielāgot investīcijas konkrētu teritoriju vajadzībām, attīstības potenciālam un izaicinājumiem. 
Latvija atbalsta uz rezultātiem balstītu kohēzijas politikas īstenošanu, un ANM pieredze apstiprina šādas pieejas potenciālu. Vienlaikus ANM īstenošanas prakse rāda, ka starpposma un galīgajiem mērķiem jābūt skaidri formulētiem, objektīvi pārbaudāmiem un samērīgiem ar finansējuma apjomu un sagaidāmajiem rezultātiem. Verifikācijas kritērijiem, metodikai un pamatojošo dokumentu prasībām jābūt skaidrām jau plānošanas posmā un līdzīgās investīcijās pēc iespējas vienveidīgi piemērotām.
ANM pieredze rāda, ka jāizvairās no pārmērīgas mērķu detalizācijas un administratīvā sloga, ko tā rada. Ir svarīgi saglabāt pietiekamu elastību, lai mērķus un investīcijas varētu pielāgot mainīgajiem apstākļiem, vienlaikus saglabājot skaidru fokusu uz rezultātiem un kvalitatīvu finanšu pārvaldību. Svarīgi jaunajā plānošanas periodā birokrātisko slogu samazināt ne tikai valsts iestādēm, bet arī uzņēmumiem.
Latvija ir pārliecināta, ka sniegumā balstīts finansēšanas modelis nedrīkst veidot hibrīdsistēmu, kurā maksājumi starp EK un dalībvalsti ir balstīti uz mērķu sasniegšanu, bet paralēli tiek saglabātas līdzšinējās faktisko izdevumu pārbaudes. ES līmeņa kontrolei jākoncentrējas uz rezultātu sasniegšanu, datu ticamību, vadības un kontroles sistēmu efektīvu darbību un krāpšanas, korupcijas, interešu konflikta un dubultā finansējuma novēršanu.
Pārliecības gūšanas sistēmai (assurance framework) jābūt riskos balstītai, samērīgai un atbilstošai sniegumā balstītajam finansēšanas modelim. Latvija uzsver nepieciešamību praktiski ieviest viena audita principu, novērst kontroļu dublēšanos un nodrošināt vienotu EK auditu pieeju visām VRP plānā ietvertajām politikām, vienlaikus ņemot vērā arī  atsevišķu politiku specifiku. Vairāk jāpaļaujas uz labi funkcionējošām nacionālajām vadības, kontroles un revīzijas sistēmām, vienlaikus saglabājot augstus ES finanšu interešu aizsardzības standartus.
Latvijas nostāja par darba kārtības punktiem apstiprināta šādos dokumentos:
· Latvijas Republikas nacionālā pozīcijā Nr. 1 “Par regulas priekšlikumu Valsts un reģionu partnerību plānu izveidei, Snieguma ietvara regulu un kohēzijas politikas saistošajām regulām laika posmā no 2028. – 2034. gadam”, kas 2026. gada 28. aprīlī apstiprināta Ministru kabinetā un 2026. gada 13. maijā apstiprināta Saeimas Eiropas lietu komisijā.
· Latvijas Republikas nacionālā pozīcijā Nr. 2 “Par Eiropas Savienības daudzgadu finanšu shēmu 2028.-2034. gadam”, kas 2025. gada 16. decembrī apstiprināta Ministru kabinetā un 2025. gada 17. decembrī apstiprināta Saeimas Eiropas lietu komisijā.


2. Latvijas delegācija 

Latvijas Republiku ES kohēzijas politikas ministru neformālajā sanāksmē 2026. gada 14. un 15. septembrī Dublinā, Īrijā pārstāvēt tiek pilnvaroti: 

Delegācijas vadītājs:	Armands Eberhards, Finanšu ministrijas Valsts sekretāra vietnieks Eiropas Savienības fondu jautājumos;
Delegāts: 	Jānis Ozols, ES fondu padomnieks Latvijas Republikas pastāvīgā pārstāvniecībā Eiropas Savienībā.

